**Informatīvais ziņojums “Par papildu finansējuma nodrošināšanu Liepājas Jūrniecības koledžas darbības programmas „Izaugsme un nodarbinātība” 4.2.1. specifiskā atbalsta mērķa „Veicināt energoefektivitātes paaugstināšanu valsts un dzīvojamās ēkās” 4.2.1.2. pasākuma „Veicināt energoefektivitātes paaugstināšanu valsts ēkās” pirmās projektu iesniegumu atlases kārtas projekta īstenošanai”**

**Informatīvais ziņojums ir sagatavots pēc Izglītības un zinātnes ministrijas iniciatīvas. Informatīvā ziņojuma mērķis ir atbalstīt Izglītības un zinātnes ministrijas priekšlikumu no valsts budžeta apakšprogrammas 03.11.00 “Koledžas” nodrošināt papildu finansējumu Liepājas Jūrniecības koledžai (turpmāk – LJK) darbības programmas „Izaugsme un nodarbinātība” 4.2.1. specifiskā atbalsta mērķa „Veicināt energoefektivitātes paaugstināšanu valsts un dzīvojamās ēkās” 4.2.1.2. pasākuma „Veicināt energoefektivitātes paaugstināšanu valsts ēkās” pirmās projektu iesniegumu atlases kārtas (turpmāk – SAM 4.2.1.2.) projekta Nr.4.2.1.2/18/I/017 „Energoefektivitātes uzlabošanas pasākumi Liepājas Jūrniecības koledžā” (turpmāk – projekts) īstenošanai no 2021.gada septembra līdz 2022.gada oktobrim.**

Projekta mērķis ir LJK galvenās ēkas (mācību korpusa) Uliha ielā 5, Liepājā (turpmāk – ēka) energoefektivitātes paaugstināšana, kas ir nepieciešama, lai mazinātu esošos un būtiskos siltumenerģijas zudumus ēkas konstrukcijās, kā arī, lai mazinātu siltumenerģijas zudumus caur logiem un neefektīvo ēkas ventilācijas sistēmu, apkures sistēmas renovācija, kas kopumā ļaus ieekonomēt siltumenerģijas patēriņu apkurei, samazināt siltumnīcefekta gāzu emisiju un nodrošināt ēkas īpašnieku un lietotāju turpmāko drošu ēkas ekspluatāciju.

Projekta mērķa grupa: LJK īpašnieki – Latvijas valsts Izglītības un zinātnes ministrijas personā, un lietotāji – LJK administratīvais un akadēmiskais personāls, studējošie.

Projekta īstenošanas gaitā sākotnēji tika paredzēts ēkā nomainīt vecos logus, rekonstruēt savu laiku nokalpojušo ventilācijas sistēmu un renovēt apkures sistēmu. Projekta ietvaros paredzētās darbības kopumā ļautu apkures sezonā ietaupīt siltumenerģiju, samazināt siltumnīcefekta gāzu emisiju un nodrošināt ēkas efektīvu ekspluatāciju, būtiski samazinot siltumenerģijas zudumus. Līdz ar to nodrošinātu ēkas efektīvu un drošu lietošanu nākotnē, veicinot labāku kalpošanu mērķa grupas paredzētajam lietošanas mērķim – izglītības iestādes funkciju izpildei, kā arī veicinātu energoefektivitātes paaugstināšanu un viedu energovadību valsts tiešās pārvaldes padotības iestādē – LJK.

Projekta sākotnēji plānotais finansējums: 1 132 410,00 euro, kas ietver ERAF finansējumu 962 548,50 euro un valsts budžeta finansējumu 169 861,50 euro, neattiecināmās izmaksas 189 268,96 euro apmērā un projektā neiekļautas, bet saistītu darbu publiskās izmaksas, 168 475,56 euro apmērā, kuras tiks segtas no LJK finanšu līdzekļiem.

Projekta sākotnējais īstenošanas laiks: 33 mēneši (10.05.2019. - 09.02.2022.).

2019.gada 30.septembrī LJK izsludinājusi atkārtotu būvdarbu iepirkumu „Energoefektivitātes uzlabošanas pasākumi Liepājas Jūrniecības koledžā” (turpmāk – iepirkums). Iepriekš iepirkums tika pārtraukts, lai pēc Centrālās finanšu un līgumu aģentūras (turpmāk – CFLA) ieteikuma papildinātu un precizētu iepirkumu procedūras dokumentāciju. Pretendenti pieteikumus iesnieguši līdz 2019.gada 21.oktobrim. Par uzvarētāju konkursā tika atzīta personu apvienība "INB&RAJ", ar kuru 2020.gada 17.februārī tika noslēgts līgums par projektēšanas un būvniecības darbiem par summu 1 231 532,66 *euro* (bez PVN).

Šajā laikā tika izveidots pirmais energoaudits, pārmērīta ēka un izprojektēts būvprojekts pilnā sastāvā. 2020.gada 4.decembrī SIA “CMB” eksperti, izvērtējot personu apvienības "INB&RAJ" izstrādāta būvprojekta (projektēšana un būvdarbi) tehniskā risinājuma atbilstību normatīvo aktu un tehnisko noteikumu prasībām izsniedza pozitīvu būvprojekta ekspertīzes atzinumu. Pēc ekspertīzes saņemšanas, būvprojekts tika nodots saskaņošanai Izglītības un zinātnes ministrijā un vēlāk tas tika iesniegts Liepājas pilsētas Būvvaldē, kura 2020.gada 29.decembrī izsniedza būvatļauju projekta īstenošanai. Tomēr sakarā ar būtisku un neparedzētu projekta būvniecības īstenošanas sadārdzinājumu 2021.gada 12.janvārī ar personu apvienību “INB&RAJ” parakstītais līgums par projektēšanas un būvniecības darbiem tika lauzts. Līdz ar to 2021.gada 15.jūnijā tika izsludināts jauns iepirkums būvdarbiem. Iepirkumā piedāvājumu iesniedza viens pretendents - personu apvienība “RAJ&Būvbalsts”. LJK iepirkumu komisija, izvērtējot pretendenta atbilstību nolikumā izvirzītajām prasībām, konstatēja, ka pretendenta iesniegtais piedāvājums atbilst visām iepirkumā izvirzītajām prasībām un 2021.gada 21.jūlijā pieņēma lēmumu par līguma slēgšanas tiesību piešķiršanu būvniecības I kārtas A posmam par ēkas energoefektivitātes paaugstināšanas pasākumu veikšanas darbiem p/a “RAJ&Būvbalsts” par līgumcenu 1 254 207,10 *euro* (viens miljons divi simti piecdesmit četri tūkstoši divi simti septiņi euro un 10 centi) (summa bez PVN). Iepirkuma B un C posmi tika pārtraukti nepietiekama finansējuma dēļ. Jau izstrādātā energoaudita energoefektivitātes pasākumi ir iekļauti tikai būvniecības A posmā ar kuru ir iespējams sasniegt nepieciešamos energoefektivitātes kritērijus. Kopsumma ar PVN iepirkuma A posmam sastāda 1 517 590,59 milj. *euro*.

Ņemot vērā būtisku būvdarbu sadārdzinājumu, projekta ietvaros LJK nācās atteikties no ventilācijas sistēmas rekonstrukcijas, kā arī no virknes ar ugunsdrošību saistītiem būvdarbiem,  lai iespējami samazinātu izmaksas. Lai veiktu grozījumus projekta nosacījumos, vienlaikus pagarinot tā īstenošanas termiņu līdz 2022.gada oktobrim, CFLA pieprasīja pārrēķināt energoauditu bez ventilācijas iekārtas, kas tika arī izdarīts. Līdz ar to tika izveidots otrais energoaudits, kur, izņemot ventilācijas ierīkošanu, samazinājās arī energoefektivitātes pasākumu ieguvumi. Saskaņā ar pēdējo energoauditu, rēķinot provizoriski pēc iegūtiem ietaupījuma koeficientiem, maksimāli pieejamās projekta attecināmās izmaksas ir 1 018 000 *euro*.

Ņemot vērā minēto, kopumā situācija ir šāda:

* projekta īstenošanai ir pieejami 1 018 000 *euro* (t.sk. 85% ERAF un 15% valsts budžeta finansējums);
* iepirkums noslēdzies ar piedāvājumu būvdarbu veikšanai par 1 517 590,59 milj. *euro*. LJK projektam var novirzīt 394 400 *euro* no šim mērķim uzkrātajiem maksas pakalpojumu ieņēmumiem. Tomēr tas nav pietiekami sakarā ar būvniecības izmaksu sadārdzinājumu;
* projekta īstenošanai ir nepieciešami ~ papildu 105 191 *euro*, kas veidojās šādi:

- 1 517 590,59 *euro* (piedāvājums būvdarbu veikšanai)

- 1 018 000,00 *euro* (projekta attiecināmās izmaksas saskaņā ar provizoriskajiem aprēķiniem, ievērojot aktuālā energoaudita datus)

- 394 400 *euro* (koledžas ieņēmumi no maksas pakalpojumiem)

- 105 190,59 *euro* (papildus nepieciešamais finansējums)

* šis papildu finansējums 105 191 *euro* apmērā projekta īstenošanai ir nepieciešams no 2021.gada septembra līdz 2022.gada oktobrim.

Šobrīd ir iespējams nodrošināt Liepājas Jūrniecības koledžai papildu finansējumuprojekta īstenošanai:

- 2021.gada budžeta apakšprogrammā pieejamo finansējumu 50 097 *euro* apmērā novirzīt LJK projekta īstenošanai 2021.gadā, sākot ar septembri;

- provizoriski ieplānot budžeta programmā pieejamo finansējumu 2022.gadā 50 000 *euro* apmērā LJK projekta pabeigšanai 2022.gadā (līdz 2022.gada oktobrim).

Ņemot vērā, ka šobrīd plānotais projekta beigu termiņš ir 2022.gada 9.februāris, lai sekmīgi īstenotu projektu ir nepieciešams pagarināt īstenošanas termiņu virs sešiem mēnešiem, tas ir līdz 2022.gada 31.decembrim. Saskaņā ar 2014.gada 16.decembra Ministru kabineta noteikumu Nr.784 “Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020.gada plānošanas periodā” 51.1 un 51.4 7.apakšpunktu par projekta pagarināšanu vairāk kā 6 mēnešiem ir nepieciešams atsevišķs Ministru kabineta lēmums.

Vienlaikus, atlikušā finansējuma daļu projekta īstenošanai, orientējoši 5 094 *euro* apmērā, LJK segs no sava budžeta 2 gadu ietvarā (maksas pakalpojumi, pamatbudžeta EKK pārskatīšana). Šāda pieeja ļautu LJK īstenot un pabeigt projektu, nodrošinot valsts īpašumā un Izglītības un zinātnes ministrijas valdījumā esošās ēkas stāvokļa uzlabošanu.

Projekta īstenošana un būvdarbu līguma izpilde tiks uzraudzīta ciešā sadarbībā ar CFLA, konsultējoties ar CFLA par risinājumiem situācijās, kuras varētu radīt neatbilstoši veiktu izdevumu risku, veicot darbības, lai novērstu neatbilstoši veiktu izdevumu risku. Līdz ar to šie riski ir vērtējami kā zemi. Gadījumā, ja tomēr radīsies neattiecināmie izdevumi, tie tiks segti LJK budžeta ietvaros, piemēram, no pašu ieņēmumiem.

Informatīvais ziņojums “Par papildu finansējuma nodrošināšanu Liepājas Jūrniecības koledžas darbības programmas „Izaugsme un nodarbinātība” 4.2.1. specifiskā atbalsta mērķa „Veicināt energoefektivitātes paaugstināšanu valsts un dzīvojamās ēkās” 4.2.1.2. pasākuma „Veicināt energoefektivitātes paaugstināšanu valsts ēkās” pirmās projektu iesniegumu atlases kārtas projekta īstenošanai” tiek iesniegts izskatīšanai Ministru kabinetā steidzamības kārtībā. Saskaņā ar Ministru kabineta 2020.gada 22.septembra protokollēmuma “Informatīvais ziņojums “Par darbības programmas “Izaugsme un nodarbinātība” 4.2.1.2.pasākuma “Veicināt energoefektivitātes paaugstināšanu valsts ēkās” pirmās un otrās projektu iesniegumu atlases kārtas īstenošanas progresu”” (prot.nr.55, 31.paragrāfs) 2.4.punktā noteikto, visos SAM 4.2.1.2. projektos līgumam par būvniecības veikšanu ir jābūt noslēgtam līdz 2021.gada 31.jūlijam, pretējā gadījumā finansējums tiek pārdalīts citiem SAM 4.2.1.2. projektiem. Ievērojot minēto, kā arī LJK veiktā būvdarbu iepirkuma rezultātu, Izglītības un zinātnes ministrija ar š. g. 23.jūlija vēstuli Nr.4-4.1e/21/2734 “Par noteikto līguma noslēgšanas termiņu SAM 4.2.1.2. projektam” lūdza Ekonomikas ministriju pagarināt projekta līguma par būvniecības veikšanu noslēgšanas termiņu līdz 2021.gada 31.augustam. Līdz ar to ir steidzami jārisina jautājums par finansējuma piešķiršanu LJK projektam, lai, pie pozitīva Ekonomikas ministrijas lēmuma par termiņa pagarinājumu, LJK būtu iespējams noslēgt līgumu par būvniecību LJK projekta īstenošanai.

Ņemot vērā augstākminēto, Izglītības un zinātnes ministrija aicina atbalstīt šādu turpmāko rīcību:

1. atbalstīt priekšlikumu no Izglītības un zinātnes ministrijas valsts budžeta apakšprogrammas 03.11.00 “Koledžas” nodrošināt papildu finansējumu Liepājas Jūrniecības koledžai programmas “Izaugsme un nodarbinātība” SAM 4.2.1.2.pasākuma “Veicināt energoefektivitātes paaugstināšanu valsts ēkās” projekta īstenošanai no 2021.gada septembra līdz 2022.gada oktobrim;

2. atbalstīt priekšlikumu par apropriācijas pārdali starp budžeta izdevumu kodiem atbilstoši ekonomiskajām kategorijām. 2021.gadā samazināt izdevumus budžeta apakšprogrammā 03.11.00 "Koledžas" atlīdzībai 22 404 *euro* apmērā, izdevumus precēm un pakalpojumiem 15 982 *euro* apmērā un sociāla rakstura maksājumiem un kompensācijām 11 711 *euro* apmērā, un palielināt izdevumus pamatkapitāla veidošanai 50 097 *euro* apmērā;

3. atbalstīt priekšlikumu precizēt maksimāli pieļaujamos valsts budžeta izdevumus 2022.gadam apakšprogrammā 03.11.00 “Koledžas”, samazinot izdevumus atlīdzībai 22 400 *euro*, izdevumus precēm un pakalpojumiem 15 900 *euro* un sociāla rakstura maksājumiem un kompensācijām 11 700 *euro* apmērā, un palielināt izdevumus pamatkapitāla veidošanai 50 000 *euro* apmērā;

4. saskaņā ar Ministru kabineta 2014.gada 16.decembra noteikumu Nr.784 “Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.-2020.gada plānošanas periodā” 51.4 7.apakšpunktu atbalstīt atsevišķa izņēmuma gadījuma piemērošanu un atļaut CFLA nesamazināt Eiropas Savienības fonda un valsts budžeta līdzfinansējumu un pagarināt projekta īstenošanas termiņu virs sešiem mēnešiem.

Izglītības un zinātnes ministre A. Muižniece

Vīza

Valsts sekretāra vietniece-

Struktūrfondu departamenta direktore,

valsts sekretāra pienākumu izpildītāja Santa Šmīdlere

M. Laudere, 6704789